לילה עמוס של משחקים ב-NBA: הלייקרס נעצרו באורלנדו, גולדן סטייט הופתעה בדאלאס, אנתוני דייויס המשיך בכושר הנפלא שלו, בוסטון הפסידה בביתה, אבל מעל הכל עמדו משחק השיא של קמבה ווקר וההפסד הדרמטי של שארלוט לפילדלפיה.
משחק ענק בשארלוט. קמבה ווקר קלע 60 נקודות ואת הסל שהכניס את המשחק להארכה, אבל דווקא בערב היסטורי מבחינתו, שארלוט ירדה מנוצחת בתום דרמה גדולה, ולעיני מייקל ג'ורדן ביציע. למה היסטורי אתם שואלים? ווקר הפך לשחקן ההורנטס שקולע הכי הרבה במשחק בודד וסיפק את התצוגה ההתקפית הטובה ביותר ב-NBA העונה (שהייתה שייכת עד הלילה לקליי תומפסון - 52 נקודות). על הדרך כמובן סיפק שיא קריירה.
ג'רמי לאמב דאג להשוות ל-119:119, 34 שניות לסיום ההארכה, ווילי הרנאנגומס חטף לג'ואל אמביד כדור בהתקפה הבאה, אבל דווקא ווקר נחסם על ידי ג'ימי באטלר. הכוכב שהגיע ממינסוטה היה אחראי גם לשלשת הניצחון מהעבר השני, שלוש עשיריות לסיום - על הראש של דוויין בייקון. לאמב קלע 20 להורנטס (8:7), אמביד (33 נקודות ו-11 ריבאונדים) להט מהעבר השני. בן סימונס וג'יי.ג'יי רדיק הוסיפו 23 כ"א לפילי (7:11) ובאטלר רשם 15.
אחרי ארבעה ניצחונות רצופים, הלייקרס (7:8) נעצרו כבר במשחקם הראשון במסע החוץ שלהם במזרח. הם אמנם הוליכו 25:31 בסיום הרבע הראשון, אבל מאותו רגע התפרקו. המג'יק הפכו מהר מאוד את התוצאה והוליכו כבר ב-21 הפרש במהלך המחצית השנייה. למעשה אל.איי לא התקרבה למארחת יותר מדי, מלבד מינוס עשר בתחילת הרבע האחרון, שבכולו, אגב, לברון ג'יימס זכה למנוחה.
לברון העמיד ממוצעים של 29.8 נקודות במהלך רצף הניצחונות של הלייקרס, אבל הלילה לא היה ממש פקטור וסיים עם 22 ב-8 מ-19 מהשדה. ניקולה ווצ'ביץ' להט אצל המג'יק (8:8) עם 36 נקודות (24 מתוכן בחצי השני) ו-13 ריבאונדים, די.ג'יי אגוסטין הוסיף 22. לאנס סטיבנסון רשם 19 מהעבר השני.
הפסד שני רצוף ורביעי בששת המשחקים האחרונים של האלופה (5:12), ששיחקה ללא סטף קרי ודריימונד גרין הפצועים. לוקה דונצ'יץ' התעלה במאני-טיים ועם סל גדול העביר את היתרון לדאלאס, 1:10 דקות לבאזר. מהעבר השני, דווקא קווין דוראנט נעלם בקלאץ' וסיים עם 1 מ-7 מהשדה את הרבע האחרון.
בפיגור 112:108, דוראנט נשלח לקו. הוא קלע את הראשונה, החטיא את השנייה, יונאס ירבקו תפס את הריבאונד, אבל במקום למסור לשלשה, ניסה את מזלו מתחת לסל ונחסם. דונצ'יץ' רשם 24 נקודות ו-9 ריבאונדים למאבריקס (8:7), דוראנט קלע 32.
הסלטיקס (7:9) ספגו הפסד שני בלבד ב-TD גארדן העונה, במשחק חד צדדי, בו הג'אז (8:8) הוליכו כמעט לאורכו. יוטה רצה 17:27 ברבע השלישי, עלתה ל-62:77 ולמעשה לא איפשרה לבוסטון לחזור לעניינים. דונובן מיצ'ל היה נהדר עם 28 נקודות אצל המנצחת, ריקי רוביו הוסיף 20. אחרי ההצגה המטורפת שלו מול טורונטו (43 נקודות ו-10 אסיסטים), קיירי ארווינג נעצר על 20 ב-30 דקות והיה שחקן הסלטיקס השני בלבד שקלע בספרות כפולות. גורדן הייוורד סיים עם 7 נקודות בלבד מול האקסית.
אחרי 43 הנקודות שקלע על הראש של הניקס, אנתוני דייויס הפציץ 40 מול הנאגטס (6:10), והפליקנס (7:9) כבר עם ניצחון חמישי משישה משחקים. דייויס רשם 10 מ-20 מהשדה, אבל גם 20 מ-21 מהקו. האורחת צימקה ל-7 הפרש בלבד בפתיחת הרבע האחרון, אבל ריצת 0:8 העלתה את ניו אורלינס ל-95:110 שהיה גם בלתי מחיק. ג'וליוס רנדל הוסיף 21 נקודות ו-14 ריבאונדים מהספסל, ניקולה יוקיץ' סיים עם 25 ו-10 בהתאמה מהצד השני.
הקליפרס (5:10) פיגרו לאורך רוב דקות המשחק, כולל ב-15 הפרש במחצית הראשונה, רק שהתעוררו בדיוק במאני-טיים. שמונה דקות לסיום עלו ליתרון ראשון במשחק (101:102) וריצת 0:9 העניקה להם פלוס שבע (110:117) שסגרה עניין. דנילו גלינארי (28) וטוביאס האריס (27) הוליכו את קלעי המנצחת, אבל המצטיין בשורותיה היה דווקא מונטרזל האריס עם 16 נקודות (שש מתוכן ברגעי הקלאץ') ו-10 ריבאונדים. ג'ארט אלן קלע 24 לנטס (10:7).
גם בלי ויקטור אולאדיפו שנקע את הקרסול כבר אחרי ארבע דקות, הפייסרס (6:10) לא ממש התקשו מול ההוקס החלשים (13:3). בויאן בוגדנוביץ' תפס פיקוד בהיעדרו של הכוכב עם 22 נקודות, כולל 3 מ-5 מחוץ לקשת. ג'רמי לין סיפק 16 נקודות מהספסל לאטלנטה, שהפסידה בפעם השביעית ברציפות ועומדת על מאזן 9:1 מחוץ לביתה.
אחרי שלושה הפסדים רצופים, הרפטורס (4:13) - ללא קוואי לנארד - הוציאו את העצבים על הבולס (13:4), כשהפער כבר מגיע ל-40. שיקגו קלעה 9 נקודות ברבע השלישי ולא הצליחה למזער נזקים גם כשכל שחקני החמישייה של טורונטו סופסלו ברבע האחרון. פרד ואנבליט (18) ודני גרין (17) בלטו אצל הקנדים.
הרוקטס (7:8) נהנו מערב אדיר של הכוכבים, במשחק שהיה ברור מהרגע הראשון מי תנצח בו: ג'יימס הארדן קלע 34, כריס פול 24 וקלינט קאפלה רשם 23 ו-16 ריבאונדים. באדי הילד סיים עם 23 למפסידה (8:8).
גם ללא ראסל ווסטברוק, הת'אנדר (5:10) לא התקשו מול אחת מנמושות הליגה והשיגו ניצחון 10 מ-11 משחקיהם האחרונים. פול ג'ורג' להט עם 32 נקודות ו-11 ריבאונדים, סטיבן אדאמס הוסיף 26 ו-10 בהתאמה. טי.ג'יי וורן בלט אצל המפסידה (12:3) עם 23 נקודות.